En 27-årig mand slog lørdag en kvinde, som han troede var gravid.

Syd- og Sønderjyllands Politi har lørdag aften anholdt og sigtet en 27-årig mand for kvalificeret (farlig) vold mod en 29-årig kvinde i Gram.

Det fortæller vagtchef ved Syd- og Sønderjyllands Politi Henrik Sønderskov til TV 2.

- De to har haft en seksuel relation, og da kvinden tror, hun er gravid, vil manden ifølge kvindens vidneudsagn have, hun får en abort.

- Men det ender med, at han slår hende i maven, siger vagtchefen.

Efter undersøgelser viser det sig, at kvinden ikke var gravid. Hun har ifølge vagtchefen ikke taget yderligere skade af slaget.

Varetægtsfængslet til 20. maj

Den forurettede kvinde anmeldte hændelsen til politiet lørdag klokken 13.30. Hun blev efterfølgende undersøgt på sygehuset og afhørt af politiet. Klokken 20.10 lørdag aften kunne politiet anholde den 27-årige mand i sagen.

- Han er sigtet for kvalificeret vold, fordi det er af så grov karakter, siger vagtchef Henrik Sønderskov.

I et grundlovsforhør søndag i Retten i Sønderborg krævede anklagemyndigheden ham varetægtsfængslet, og her besluttede dommeren at fængsle ham indtil 20. maj.

Der er ikke oplysninger om, hvordan den 27-årige forholder sig til sigtelsen.

Det er uvist, om parret er eller har været kærester.